Brian Mikkelsen (KF), 1999-01-21:
Jeg vil gerne først og fremmest takke for initiativet til denne her forespørgselsdebat.
Vi deler ikke helt den bekymring, som vi kan høre at de to ordførere fra Enhedslisten og SF har på det her område.
Vi mener snarere, at der er brug for en intensiveret indsats, at der er brug for mere sponsorering, men at der selvfølgelig samtidig er brug for mere åbenhed.
Sagen er jo den, at de danske forskere bugner af gode ideer, der burde kunne kommercialiseres og også skabe et bedre fagligt miljø.
Men sagen er også den, at de ofte ikke bliver kommercialiseret, og at det ofte ikke er med til at løfte det faglige miljø.
Årsagen er desværre den, at forskerne mangler erhvervserfaring og penge, penge, penge, penge.
Vi vil, at den offentlige forskning i højere grad end i dag finder direkte vej til private virksomheder og på den måde omsættes i produktion og beskæftigelse.
Skatten er alt for høj i Danmark, og lønningerne er for lave til, at f.eks. den danske lægemiddelforskning kan tiltrække forskere af verdensklasse fra udlandet.
Vi har meget svært ved det.
Når man snakker med danske medicinalfirmaer, siger de alle som én, at det er utrolig svært at få udenlandske forskere til Danmark for at forske i f.eks. den udvikling, vi har i vores lægemiddelindustri.
Det skader det faglige miljø og sinker dansk forsknings evne til at omstille sig til nye tider.
Og det er klart, at det koster økonomi og arbejdspladser, men det koster jo også den faglige udvikling og det samspil, den pingpong, der ville være, hvis man kunne få det op på et højere niveau.
Derfor handler det altså om at få fat i de forskere, der er på universiteterne i dag, og øge samspillet med dem.
Og hvordan gør man så det?
Jamen det gør man selvfølgelig ved, at virksomhederne også involverer sig i det arbejde og den forskning, der er på universiteterne, ved f.eks. at gå ind og sponsorere nogle af de aktiviteter, der er.
Det skal som en selvfølgelighed ske i fuld åbenhed og gennemsigtighed, sådan at man får fjernet nogle af de mange fordomme, der er på området.
Et af de eksempler inden for det sidste par måneder, som har været meget åbenlyse, er Hewlett-Packards investering i Aalborg.
Man investerede mange millioner kroner i en softwarevirksomhed i Aalborg, som havde tilknytning til Aalborg Universitet, og oprettede samtidig et laboratorium på Aalborg Universitet, som man kaldte HP Laboratoriet for Normative Systemer.
Det gav man 5 mio. kr. til, og med andre sponsorater har laboratoriet nu tilsammen 12 mio. kr. til driftsudgifter.
Det er klart, at det er en åbenlys investering, og det er med til at fremme både forskningen og virksomhedens involvering i den, og det er åbent og gennemsigtigt.
Derfor er det så vigtigt at få belyst det her område.
Og det er også vigtigt at få intensiveret muligheden for et samspil mellem private og offentlige institutioner ved, at flere private virksomheder kommer ind på det her område. Der skal bruges langt flere penge på forskning.
Hverken samfundet eller erhvervslivet eller forskningsmiljøerne får nemlig tilstrækkeligt økonomisk og fagligt udbytte af de mange gode forskningsresultater, der er på institutterne i dag.
Og derfor er det vigtigt, at der kommer mere professionalisme og flere penge, men selvfølgelig også gennemsigtighed, når dette er tilfældet.
Jeg tror, vi vil nå meget længere i forskningen med private midler.
Men det er klart, at det jo også stiller nogle krav til de mennesker, der putter penge i den, og derfor støtter vi også det forslag til vedtagelse, der er fremsat, og som vi er medforslagsstillere til.
Og vi opfordrer selvfølgelig også ministeren til at sørge for, at det kommer til at foregå på en meget lidt bureaukratisk måde og en måde, som virksomhederne kan leve med, sådan at de stadig væk putter mange penge i det projekt.